ДО Г-Н РУМЕН РАДЕВ

ПРЕЗИДЕНТ НА РЕПУБЛИКА БЪЛГАРИЯ

ДО Г-Н БОЙКО БОРИСОВ

ПРЕДСЕДАТЕЛ НА МИНИСТЕРСКИЯ СЪВЕТ НА РЕПУБЛИКА БЪЛГАРИЯ

ДО Г-Н КРАСИМИР ВЪЛЧЕВ

МИНИСТЪР НА ОБРАЗОВАНИЕТО И НАУКАТА

ДО Г-Н БОИЛ БАНОВ

МИНИСТЪР НА КУЛТУРАТА

ДО Г-Н ИВАН ГЕШЕВ

ГЛАВЕН ПРОКУРОР НА РЕПУБЛИКА БЪЛГАРИЯ

ДО Г-ЖА ДИАНА КОВАЧЕВА

ОМБУДСМАН НА РЕПУБЛИКА БЪЛГАРИЯ

УВАЖАЕМИ ГОСПОДИН ПРЕЗИДЕНТ,

УВАЖАЕМИ ГОСПОДИН ПРЕМИЕР,

УВАЖАЕМИ ГОСПОДА МИНИСТРИ,

УВАЖАЕМИ ГОСПОДИН ГЛАВЕН ПРОКУРОР,

УВАЖАЕМА ГОСПОЖО ОМБУДСМАН,

През 1880 г. в с. Свежен, с дарения от населението, е построена училищна сграда. Училището е функционирало през всичките години до 1984г. През 1986г. сградата е обявена за паметник на културата, съгласно действащото законодателство. На 26.11.1987г., с разпореждане № 55 на Министерския съвет, централната част на селото е обявена за архитектурно – исторически резерват. Понастоящем постройката, както и имотът, в който е построена, са публична общинска собственост на Община Брезово.

В годините след 1984г., имотът не се стопанисва, поради бездействието на общинската администрация.

В началото на настоящия месец, без да е провеждано каквото и да е обществено обсъждане, и без дори публично да е обявявано, научихме, че от края на миналата година г-н Христо Енков, кмет на общината, е започнал активно да съдейства на търговското дружество „Булбилдинг“ ЕООД, което е еднолична собственост на известен бизнесмен от гр. Раковски, за закупуването на имота. В тази връзка е правил постъпки пред Регионалното управление на образованието – Пловдив, а на 25.02.2021г. Общинският съвет е приел представеното от кмета предложение за промяна на предназначението на имота от „училище“ на „учебен център с лекционни и конферетни зали и места за настаняване“.

Заявяваме, че не сме съгласни с приетото от общинския съвет решение. Същото не отчита обстоятелството, че имотът, включително и училищната сграда са публична общинска собственост, която по принцип не може да бъде отчуждавана в полза на частни търговски дружества. Предназначението на имота е променено, без да е изпълнено изискуемото по Закона за устройство на територията съгласуване с Министерството на културата, при условията и по реда на Закона за културното наследство.

За нас е очевидно, че ръководството на общината, в грубо нарушение на действащото законодателство за опазване на публичната общинска собственост, за съхранение на културното наследство, за спазване на строителните правила и за гарантиране на образователните, здравните, социалните и хуманитарните дейности за населението, обслужва частни търговски интереси.

Нашата амбиция е да запазим статута на училището, като такова. В селото има няколко млади семейства с деца. Последното е родено на 24 май 2020г.

Молим проблема с продажбата на този имот, да бъде разгледана на най-високо ниво и да се вземе и мнението на местното население.

Имаме желание да възстановим сградата на училището и да я пригодим за образователна и преподавателска дейност, както и подреждането на малка музейна сбирка.

Това ще съживи живота в село и ще привлече семейства от близките градове и села.

Във връзка с изложеното се обръщаме към Вас с молба да възложите извършването на съответните проверки в Община Брезово, съгласно Вашата компетентност.